Zagreb, 18. svibnja 2018.

**Povjerenstvo za odlučivanje o sukobu interesa,** u sastavu Nataša Novaković, predsjednica te Tatijana Vučetić, Davorin Ivanjek, Aleksandra Jozić-Ileković i Tončica Božić, članovi(u daljnjem tekstu: Povjerenstvo), na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zorana Kranjčeca, zamjenika gradonačelnika Grada Belog Manastira od 10. lipnja 2013. g. do 25. svibnja 2017. g.,** pokrenutom odlukom Povjerenstva broj: 711-I-490-P-135/18-02-10 od 11. travnja 2018. g., na 11. sjednici, održanoj 18. svibnja 2018.g., donosi sljedeću

**ODLUKU**

1. **Propust dužnosnika Zorana Kranjčeca, zamjenika gradonačelnika Grada Belog Manastira od 10. lipnja 2013. g. do 25. svibnja 2017. g., da u roku od 30 dana od prestanka obnašanja navedene dužnosti podnese Povjerenstvu pravilno i potpuno ispunjeni obrazac Izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo sukladno članku 10. ZSSI-a pisanim putem pozvalo na ispunjenje ove obveze, predstavlja povredu članka 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Zoranu Kranjčecu izriče se sankcija obustave isplate dijela neto mjesečne plaće u ukupnom iznosu od 2.000,00 kn, koja će se izvršiti jednokratno.**

Obrazloženje

Povjerenstvo je na 5. sjednici održanoj 11. travnja 2018..g. pokrenulo postupak za odlučivanje o sukobu interesa protiv dužnosnika Zorana Kranjčeca, zamjenika gradonačelnika Grada Belog Manastira, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnikapovodom prestanka obnašanja navedene dužnosti.

Na navedenu odluku dužnosnik je podnio pisano očitovanje u kojem u bitnom potvrđuje da nije ispunio obvezu podnošenja izvješća o imovinskom stanju po prestanku obnašanja dužnosti zamjenika gradonačelnika Grada Belog Manastira. Dužnosnik navodi da je jedina promjena u njegovu imovinskom stanju kupnja osobnog automobila marke Smart, vrijednosti 10.000,00 kn te da se nalazi u izuzetno teškim materijalnim prilikama. Dužnosnik međutim nije podnio ispravno i potpuno ispunjen obrazac izvješća o imovinskom stanju dužnosnika.

Uvidom u Registar dužnosnika, koji ustrojava i vodi Povjerenstvo, utvrđeno je da je Zoran Kranjčec obnašao dužnost zamjenika gradonačelnika Grada Belog Manastira od 10. lipnja 2013. g. do 25. svibnja 2017. g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Zoran Kranjčec, povodom obnašanja dužnosti zamjenika gradonačelnika Grada Belog Manastira, obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini. Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo. Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Sukladno članku 23. stavku 1. podstavku 2. ZSSI-a Povjerenstvo je izvršilo prethodnu (administrativnu) provjeru, u kojoj je utvrdilo kako dužnosnik Zoran Kranjčec nije podnio izvješće o imovinskom stanju povodom prestanka obnašanja dužnosti zamjenika gradonačelnika Grada Belog Manastira te je zaključkom broj: 711-I-1915-IK-3085/17-01-10 od 10. studenog 2017. g. pozvalo imenovanog dužnosnika da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika u roku od 15 dana od dana primitka zaključka.

Dužnosnik je navedeni zaključak zaprimio 28. studenog 2017. g., ali po istom nije postupio u roku određenom navedenim zaključkom.

Budući da dužnik Zoran Kranjčec u danom roku od 15 dana od dana primitka gore navedenog zaključka, odnosno do 13. prosinca 2017.g., nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Slijedom svega navedenog, Povjerenstvo je u provedenom postupku nedvojbeno utvrdilo da dužnosnik Zorana Kranjčec nije ispunio obvezu podnošenja izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Belog Manastira niti nakon što ga je Povjerenstvo pisanim putem pozvalo na ispunjenje ove obveze sukladno članku 10. ZSSI-a, čime je počinio povredu članka 8. i 9. ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće dužnosnika Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Prilikom donošenja odluke o visini sankcije obustave isplate dijela neto mjesečne plaće dužnosnika, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenja građana u tijela javne vlasti. Povjerenstvo ističe i da se redovita provjera podataka iz podnesenih izvješća koja se obavlja prikupljanjem, razmjenom podataka i usporedbom prijavljenih podataka o imovini s pribavljenim podacima od Porezne uprave i drugih nadležnih tijela u Republici Hrvatskoj, ne može učinkovito provesti ukoliko dužnosnik nije ispunio obvezu podnošenja izvješća o imovinskom stanju sukladno utvrđenom obrascu.

Kao okolnost koja opravdava izricanje blaže sankcije unutar propisanog raspona Povjerenstvo je ocijenilo okolnost da je dužnosnik u očitovanju Povjerenstvu naveo nastalu promjenu u imovinskom stanju te je uzelo u obzir dužnost koju je dužnosnik obnašao, kao i činjenicu da više ne obnaša dužnost. U skladu s navedenim, Povjerenstvo smatra primjerenim dužnosniku izreći najniži propisani iznos sankcije obustave dijela neto mjesečne plaće dužnosnika od 2.000,00 kn. Sankcija će se izvršiti jednokratno.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Zoran Kranjčec, osobno
2. Objava na internetskoj stranici Povjerenstva
3. Pismohrana